Na voljo je veliko brezplačnih programov oziroma platform za izdelavo spletnih strani, na katerih lahko izdelate spletno stran brez kodiranja in predhodnih izkušenj. Preprosto prijavite se v sistem in se lotite dela. Kljub temu, da so programi brezplačni, pa je ponavadi treba plačati spletno domeno in prostor na strežniku. Gostovanje spletne strani vas bo mesečno stalo od 1 do 10 €. Brezplačni programi za izdelavo spletnih strani imajo seveda svoje prednosti, vendar se pred izbiro programa vseeno posvetujte in dobro razmislite, katerega boste izbrali glede na vaše potrebe.
Brezplačni programi se namreč razlikujejo glede na način delovanja in število funkcij. Pogosto so nekatere predloge in teme vseeno plačljive, prav tako razni dodatki. Včasih ravno tisti, ki so ključni za vašo spletno stran. Zato je pomembno, da izberete primeren program, ki podpira dovolj funkcij in nadgradnje. Vsak program namreč ne zagotavlja, da bo vaša stran kvalitetna. Še posebej pri brezplačnih programih se pogosto zgodi, da z izdelkom na koncu niste pretirano zadovoljni. Zelo pogosto uporabljeni brezplačni programi za izdelavo spletnih strani so WordPress, Drupal in Wix.
- WordPress: WordPress je najbolj priljubljena platforma, ki jo uporablja okoli 30 % vseh spletnih strani. Primeren je tako za popolne začetnike kot tudi za strokovnjake in spletne trgovce. Ponuja namreč vse potrebne funkcije in nadgradnje, ki jih potrebujete.
- Drupal: Drupal omogoča enostavno postavitev spletne strani in še veliko več. Je vodilni open source CMS (customer management system), ki omogoča vodenje baz uporabnikov spletne strani, naprednejši e-poštni marketing in trženje. Ni primeren za popolne začetnike, ampak za tiste, ki imajo že nekaj znanja in resen namen za uporabo v prihodnosti.
- Wix: Zagotovo ste slišali tudi že za Wix, brezplačni program za izdelavo spletne strani, ki zahteva najmanj znanja. Primeren je za vsakogar, tudi za popolne začetnike, ki želijo izdelati najbolj enostavno stran. Wix je sicer na začetku brezplačen, takoj, ko boste potrebovali več funkcij, pa postane plačljiv.